સાણંદ વિરમગામ રોડ પર આવેલી ભાગ્યોદય હોટલની નજીક આવેલી ફેડરલ બેંકના એટીએમ પર દિવસ રાત આરમા પ્રો.સિક્યુરીટી સર્વિસ કંપનીના બે ગાર્ડ ફરજ બજાવે છે. બેંકના આ એટીએમ પર દિવસે આઠથી રાત્રિ આઠ સુધી કિરપાલસિંહ અને રાત્રે આઠથી સવારે આઠ સુધી સાણંદના નિધરાડગામના વિનોદજી ભીખાજી ઠાકોર ફરજ બજાવે છે. ફેડરલ બેંકનું એટીએમ છેલ્લા બે દિવસથી બંધ હોવાથી રાત્રિની ડ્યૂટી કરતા વિનોદજી એટીએમનું શટર બંધ કરીને ગેલેરીમાં બેઠા હતા. આ દરમિયાન રાત્રિના બે વાગ્યાના સુમારે અજાણ્યા ત્રણ યુવક એટીએમ પાસે આવ્યા હતા અને વિનોદજીને શટર ખોલવા જણાવ્યું હતું જો કે બે દિવસથી એટીએમ બંધ હોવાથી ત્રણેયને અન્ય બેંકના એટીએમમાં જવા જણાવતા ઉશ્કેરાયેલા ત્રણેય શખ્સોએ ગાળાગાળી કરીને વિનોદજીના પેટમાં ડાબી બાજુએ છરીનો ઘા ઝીંકી દીધો હતો. આ ઘટના બાદ બુમાબુમ કરતા ત્રણેય યુવકો દોડીને અંધારામાં ઉભેલી લોડિંગ ટેમ્પોમાં બેસીને વિરમગામ તરફ ફરાર થઇ ગયા હતા. જો કે દોડી આવેલા લોકોએ વિનોદજીને ઘાયલ હાલતમાં ૧૦૮ મારફતે સારવાર માટે સાણંદની નવજીવન હોસ્પિટલમાં ખસેડવામાં આવ્યા હતા. આ ઘટના અંગે સાણંદ પોલીસમાં ફરિયાદ નોંધાતા પી.આઇ.જે.આર.ઝાલાએ ત્રણેય હુમલાખોરને ઝડપી લેવા તજવીજ હાથ ધરી છે.